**«Қазақстан Республикасында шағын және орта кәсіпкерлікті дамытудың 2030 жылға дейінгі тұжырымдамасын бекіту туралы» Қазақстан Республикасы Үкіметінің 2022 жылғы 27 сәуірдегі № 250 қаулысына өзгеріс пен толықтыру енгізу туралы**

     Қазақстан Республикасының Үкіметі **ҚАУЛЫ ЕТЕДІ**:

1. «Қазақстан Республикасында шағын және орта кәсіпкерлікті дамытудың 2030 жылға дейінгі тұжырымдамасын бекіту туралы» Қазақстан Республикасы Үкіметінің 2022 жылғы 27 сәуірдегі № 250 қаулысына мынадай өзгеріс пен толықтыру енгізілсін:

    Көрсетілген қаулымен бекітілген Қазақстан Республикасында шағын және орта кәсіпкерлікті дамытудың 2030 жылға дейінгі тұжырымдамасына:

«Шағын және орта кәсіпкерлікті дамытудың негізгі қағидаттары мен тәсілдері» деген 5-бөлімде:

«Шағын және орта кәсіпкерлікті дамыту тәсілдері» деген   
2-тарауда:

«Кәсіпкерлік белсенділікті қамтамасыз ететін институционалдық орта құру» деген 2-міндет мынадай редакцияда жазылсын:

«2-міндет «Кәсіпкерлік белсенділікті қамтамасыз ететін институционалдық орта құру.

Осы мәселені шешу үшін пирамиданың екінші деңгейі кәсіпкерлік белсенділікті арттыруды қамтамасыз ететін институционалдық жағдайларды жақсартуға байланысты реформаларды қамтиды.

Мемлекет бағаны бұрмалаумен, түйінді қуаттарға қол жеткізумен және кәсіпкерлік субъектілерінің теңдігін қамтамасыз етумен байланысты реттеушілік кедергілерді азайту және кейіннен жою арқылы бәсекелестікті дамытуды қамтамасыз етуге тиіс.

Баға белгілеуге араласу тұрғысынан алғанда мемлекет екі проекцияда – тікелей араласу (бағаларды тікелей реттеу) және жанама (субсидиялар мен гранттар арқылы) әрекет етуге тиіс.

Монополияға қарсы реттеу, тегін медициналық көмектің кепілдендірілген көлемі шеңберінде және міндетті әлеуметтік медициналық сақтандыру жүйесінде сатып алынатын медициналық көрсетілетін қызметтерге арналған тарифтерді және дәрілік заттар мен медициналық бұйымдардың бағаларын реттеу аясына түсетін субъектілерді қоспағанда, бағалар мен тарифтерді қалыптастыру еркіндігін тікелей немесе жанама қозғайтын барлық заңнамалық және реттеуші актілер қайта реттелуге тиіс.

Мемлекет әлеуметтік маңызы бар азық-түлік тауарларының, фармацевтикалық тауарлар мен медициналық бұйымдардың шектеулі санын тікелей реттеу құқығын төтенше жағдайлар болған кезде ғана қолдану мерзімі шектеулі жеке заңнамалық акт қабылдау арқылы өзіне қалдыра алады. Сенімді баға индикаторлары бар нарықтық баға белгілеудің ақпараттық жүйесі негізінде монополияға қарсы тәуекелдерді басқару жүйесі құрылуға тиіс.

Жанама реттеу бөлігінде жекелеген салалардағы жекелеген кәсіпорындарды мемлекеттік қолдаудан мемлекеттік қолдау дизайнын түзету шеңберінде салаларға байланыстырмай, кәсіпорындардың қызметіне қойылатын қатаң өлшемшарттар арқылы кәсіпкерлікті ынталандыруға көшу қамтамасыз етілуге тиіс. Айталық, жекелеген өнім өндірісін тікелей субсидиялауды алып тастау қажет.

Коммуналдық көрсетілетін қызметтер, әсіресе электр энергиясы нарығында кросс-субсидиялау тетігі жойылуға тиіс. Бұл тұтынушылардың әртүрлі топтары үшін тең тарифтерді белгілеуге және халық үшін тарифтер жанама субсидияланатын бизнес шығасыларын азайтуға мүмкіндік береді.

Бағаны тікелей және жанама бұрмалауды жою нарықтық өзгерістердегі кенеттен болатын әлеуметтік салдарды жою үшін атаулы әлеуметтік көмек жүйесін тиісті түзетумен сүйемелденетін болады.

Мемлекеттік монополиялардың шектеулі санын қоспағанда, нарықтың жекелеген қатысушыларына әділетсіз артықшылықтар жасайтын барлық заңнамалық және реттеуші актілердің күшін жоюды жүзеге асыру қажет. Бірыңғай операторлар институты таратылуға тиіс. Мемлекеттің жұмыс істеуі үшін сындарлы болып табылатын барлық функциялар қолданыстағы заңнамаға сәйкес жұмыс істеп тұрған немесе жаңадан құрылған мемлекеттік монополияларға берілуге тиіс. Сондай-ақ мемлекеттік қолдауды қысқарта отырып және «жасанды монополияларды бұзу» қағидаты бойынша бүкіл заңнамаға ревизия жүргізіліп, өндірілетін тауарлар мен көрсетілетін қызметтер монополияларын реттеу жөніндегі жұмыс жалғасатын болады, бұл монополиялардың көрсетілетін қызметтері мен тауарларына баға белгілеудің ғана емес, сондай-ақ монополиялардың көрсетілетін қызметтерін жеткізудің бүкіл тізбегінің бүкпесіздігін қамтамасыз етуге мүмкіндік береді.

Квазимемлекеттік сектор мен жеке бизнес арасында біртекті бәсекелес ортаны қамтамасыз ету, ЭЫДҰ елдерінің озық практикасын қолдана отырып, «бәсекелі бейтараптық» қағидатын іске асыру жөнінде шаралар қабылдануға тиіс.

Осыған байланысты:

монополиясыздандыру және бәсекелестікті дамыту тұрғысынан монополиялық тауар нарықтарына (мұнай мен мұнай өнімдері, тауарлық газ, электр энергиясы, көлік және байланыс, қаржы нарықтары);

қызметінің аралас тауар нарықтарына әсерін, экономикалық тиімділігін және монополиялық шығасылардың болуын бағалау мақсатында монополиялық топтарға;

одан әрі жұмыс істеудің орындылығы тұрғысынан операторларға (арнайы құқықтар берілген мемлекеттік және жеке меншік) кешенді талдау жүргізу қажет.

Тұтынушылардың ақпаратқа қол жеткізуін қамтамасыз ететін IT-құралдар арқылы «Open Markets» (ашық нарықтар) қағидаты іске асырылуға тиіс, бұл бәсекелестікті дамытудың маңызды бағыты болып табылады. Бұл жаңа өнім берушілердің салаға кіру шарттарын жеңілдетеді және сатып алушыларға ұтымды ұсыныстар іздестіруіне мүмкіндік береді.

Биржалық саудаға арналған стандартталған тауарлар тізбелері бірінші кезекте энергия жеткізгіштерін, электр энергиясын және ауыл шаруашылығы шикізатын қосу арқылы кеңейтілуге тиіс. Биржалық сауданы дамыту биржалық саудаға қойылатын монополияға қарсы талаптардың сақталуын тиімді және сенімді мониторингтеумен сүйемелденуге тиіс (биржалық тауарларды өткізудің біркелкілігі мен реттілігі, лоттардың ең төмен және ең жоғары мөлшері, биржадан тыс мәмілелерді тіркеу, тауар биржаларының электрондық жүйесіне монополияға қарсы қолжетімділік), бұл өз кезегінде жер қойнауын пайдаланушылардың ресурстарына тең қолжетімділікті қамтамасыз етуге, сатушылар мен сатып алушылардың шектеусіз ортасының аукциондарға бір мезгілде қатысуы есебінен нарық қатысушыларының санын ұлғайтуға мүмкіндік береді.

Бизнес үшін мамандандырылған сапалы инфрақұрылым құру және тиімді басқару үшін оған тәжірибесі мен құзыреті бар, оның ішінде мемлекеттік-жекешелік әріптестік (бұдан әрі – МЖӘ) құралдарын барынша пайдалана отырып, жеке инвесторлар мен басқарушы компанияларды тарту үшін ынталандырулар ұсынылуға тиіс.

Бюджет ресурстары шектеулі болған жағдайда жекелеген бизнес-жобаларды инфрақұрылыммен қамтамасыз етудің орнына кәсіпкерлік қызметті жүргізу үшін ұжымдық аймақтар құруға артықшылық берілуге тиіс. Жергілікті атқарушы органдар (бұдан әрі – ЖАО) өздерінің бюджеттік мүмкіндіктері шеңберінде мамандандырылған инфрақұрылымды құру қажеттігі және орналастыру орындары туралы шешімдер қабылдауға және олардың іске асырылуы үшін жауапты болуға тиіс. Республикалық бюджет қаражаты есебінен интервенциялар және/немесе инвестициялар талап етілетін жағдайда, олар бәсекелестік шарттарында және елдің кеңістікте даму басымдықтарын ескере отырып ұсынылуға тиіс.

ШОК-ты «өсу нүктелерінде» дамыту үшін мемлекет кеңістікте дамумен конвергенцияда сапалы өнеркәсіптік, инновациялық және креативті инфрақұрылымның артық ұсынысын құруды ынталандыруға шоғырланады.

Жұмыс істеп тұрған кәсіпорындар мен университеттер үшін, оның ішінде МЖӘ тетігі мен құралдарын пайдалана отырып, тәжірибелік-конструкторлық жұмыстар жүргізу, тәжірибелік үлгілер, прототиптер немесе пайдалы модельдер жасау, жоғары технологиялық стартаптар үшін өз өнімдерінің шағын сериялы партияларын шығару үшін бизнес-инкубаторлар мен технопарктер құру және дамыту жөнінде ынталандырулар ұсынылуға тиіс.

Табиғи монополиялар субъектілерін және коммуналдық секторды инфрақұрылымға техникалық қосуға арналған талаптардың толық тізбесі айқындалуға тиіс. Қолжетімді қуат пен қосылу нүктелері ашық қолжетімділікте болуға тиіс. Қызметтер «жалғыз терезе» қағидаты бойынша интеграцияланған цифрлық платформаларды пайдалана отырып, негізінен «Online» арқылы көрсетілуге тиіс.

Туризм индустриясында ШОК-ты дамыту үшін Қазақстанның ТОП-10 туристік нүктелері үшін көлік және коммуналдық инфрақұрылым салу аяқталуға тиіс.

Мамандандырылған инфрақұрылымның артықшылықтарын фискалдық ынталандырумен үйлестіретін еркін экономикалық аймақтар орталық мемлекеттік органдардың (бұдан әрі – ОМО) және/немесе республикалық даму институттарының жауапкершілігінде қала береді.

ЕАЭО-дағы саудаға тарифтік емес кедергілерді алып тастау бөлігінде қажетті араласу ретінде техникалық реттеуді, энергетикалық саясат пен көлік саясатын «Singlemarket» қағидаты бойынша үндестіру қамтамасыз етілуге тиіс. Бұған қоса, барлық елдерде бағалық бақылау мен бәсекелестікті шектейтін шараларды (мемлекеттік сатып алуға қол жеткізудегі кедергілер мен субсидиялар арқылы) кезең-кезеңімен алып тастау жүргізілуге тиіс, бұл қазақстандық бизнес үшін ЕАЭО нарығын толыққанды ашуға көмектеседі.

Қазақстан тауарларының ЕАЭО бойынша әріптес елдердің нарықтарына кемсітусіз қолжетімділігін қамтамасыз ету мақсатында кедергілерді жою және ЕАЭО ішкі нарығындағы алып қоюлар мен шектеулерді барынша қысқарту бойынша жұмыс жалғасады.

Формалды әкімшілік бұзушылықтар бөлігінде оның мөлшеріне байланысты бизнеске салынатын жазалардың теңсіздігі жойылуға тиіс, бұл кәсіпорындардың әкімшілік жауапкершіліктің іріленуіне және тиісінше артуына кедергілерді төмендетуге мүмкіндік береді. Мәселен, жол берілген бұзушылық нәтижесінде мүліктік залал болмаған кезде бизнеске, оның мөлшеріне қарамастан, тең мөлшерде айыппұл салынуға тиіс. Материалдық залал болған жағдайда, бизнес сот шешімімен айқындалған көлемдегі шығындарды өтеуге тиіс.

Бейформалды сектордан формалды секторға көшу үшін жағымды және жағымсыз ынталандыру жүйесін әзірлеу қажет. Кәсіпкерлерге қызмет көрсетудің бірыңғай офисі («Бизнеске арналған үкімет») қағидаты бойынша мемлекет пен бизнестің жаңа өзара іс-қимыл форматы енгізілуге тиіс. Үкімет ҰКП-мен және жекеше әріптестермен бірлесіп, кәсіпкерлік қызметті әкімшілендіруді, даму құралдарына қол жеткізуді жеңілдететін және кәсіпкерлер үшін транзакциялық шығасыларды төмендететін «Бизнеске арналған үкімет» цифрлық платформасын ұсынады.

Меншік құқықтарын қорғаудағы іргелі қиындықтарға қарамастан, қысқа мерзімді перспективада ұзақ мерзімді өзгерістердің негізін қалауға барлық қажетті мүмкіндіктер бар.

Мәселен, жеке меншікке қолсұғылмаушылықты қорғау кепілдігін арттыру үшін Қылмыстық кодекстің барлық баптарынан, егер кәсіпкердің қылмыстық теріс қылығы бюджет қаражатын ұрлауға немесе мемлекеттің мүліктік мүдделеріне тікелей зиян келтіруге байланысты болмаса, мемлекет пайдасы үшін кәсіпкердің мүлкіне тыйым салу түріндегі санкциялар алып тасталуға тиіс.

Сыбайлас жемқорлыққа қатысты мәдениетті өзгерту және кәсіпкерлікті дамыту үшін сыбайлас жемқорлықтың салдарын азайту үшін сыбайлас жемқорлыққа қарсы белсенді саясат жалғастырылуға тиіс. Сыбайлас жемқорлықтың, заңсыз тексерулер мен алымдардың алдын алу үшін мемлекеттік аппараттың ұзақ мерзімді және орнықты бүкпесіздігі қамтамасыз етілуге тиіс. Ол үшін бизнеспен өзара іс-қимылдың цифрлық форматқа жаппай көшуі және бюрократияның шешімдер қабылдауға тікелей ықпалын болдырмау қажет.

Өзін-өзі реттеу жүйесін институционалдық тұрғыдан нығайту мақсаттарына жету үшін бірқатар негізгі міндеттерді дәйекті түрде іске асыру талап етіледі. Ең алдымен, Қазақстан Республикасындағы өзін-өзі реттеу институтының жұмыс істеуінің жалпы құқықтық негіздерін айқындау қажет. Бұл өзін-өзі реттейтін ұйымдардың қызметін нормативтік тұрғыдан бекітуді, сондай-ақ ӨРҰ ұлттық бірлестіктерінің жұмыс істеуіне құқықтық модельді қалыптастыруды қамтиды.

Салалар ішінде кәсіби және техникалық стандарттарға бірыңғай тәсілдерді әзірлеуді көздейтін өзін-өзі реттеу шеңберінде стандарттау жүйесін жетілдіру маңызды бағыт болып табылады.

Өзін-өзі реттейтін ұйымдардың жұмыс тиімділігін арттыру үшін мүшелерінің кәсіпкерлік және кәсіби қызметіне қатысты олардың бақылау функцияларын күшейту маңызды.

Салалық ерекшеліктерді ескере отырып, өзін-өзі реттеуге жататын қызмет түрлерінің өлшемшарттарын нақтылауға ерекше назар аударуды талап етеді. Бұл ретте салалық заңдар арқылы экономиканың жекелеген секторларындағы өзін-өзі реттейтін ұйымдардың жұмыс істеуінің ерекше жағдайларының шектеулі тізбесін белгілеу мүмкіндігін көздеу орынды.

ӨРҰ қызметі туралы ақпараттың ашықтығын қамтамасыз ету сенім мен есептіліктің негізгі элементерінің біріне айналуда. Барлық мүдделі тараптар үшін мұндай ақпараттың қолжетімділігіне кепілдік беру, сондай-ақ шешімдер қабылдау мен тәртіптік ықпал ету тетіктерін қоса алғанда, ішкі рәсімдердіңашықтығын қамтамасыз ету қажет.

Ерікті мүшелік қағидаттары негізінде жаңа ӨРҰ құру және қолданыстағы ӨРҰ-ларды дамыту үшін жағдайлар мен ынталандырулар жасау ерекше маңызды. Бұл экономикадағы өзін-өзі реттеу аясын кеңейтіп, саланы дамытуды әкімшілік басқарудан әріптестікке көшуді қамтамасыз етеді.

Мемлекет өзін-өзі реттеу институтын енгізуді қолдауы және оның дамуын, оның ішінде мемлекеттік функцияларды белсенді түрде беру арқылы дамуын ынталандыруға тиіс.

Салықтық әкімшілендірудің сапасын барынша оңайлату оны жақсартудың негізгі тәсіліне айналуға тиіс.

Кейіннен қысқарта отырып, арнайы салықтық режимдердің тізбесіне ревизия жүргізілуге тиіс. Ол үшін тиісті органдар әрбір арнайы режимді кәсіпкерлерді «көлеңкеден» шығару және/немесе тең емес бәсекелестік жағдайлар жасау арқылы теріс салдар тұрғысынан оның тиімділігіне талдау және бағалау жүргізуге тиіс»;

Қазақстан Республикасында шағын және орта кәсіпкерлікті дамытудың 2030 жылға дейінгі тұжырымдамасына қосымша мынадай мазмұндағы төртінші бөліммен толықтырылсын:

«

|  |  |  |  |  |
| --- | --- | --- | --- | --- |
| **4-бағыт. Өзін-өзі реттеу институтын дамыту** | | | | |
| 1. | 2-3-секторды ерікті өзін-өзі реттеуді пилоттық енгізу | Пилот бойынша есеп | 2026 жылғы  II тоқсан | Азаматтық қоғам, «Атамекен» ҰКП, ҰЭМ, ОМО |
| 2. | Барлық өзін-өзі реттейтін ұйымдар үшін ӨРҰ қызметін тану туралы үлгілік келісімдерді есепке алу бойынша бірыңғай алаң құру мүмкіндігін пысықтау | Үкімет Аппаратына ұсыныстар | 2026 жылғы  III тоқсан | ҰЭМ, ОМО, ӨРҰ (келісу бойынша) |
| 3. | Кәсіби және салалық коммерциялық емес ұйымдарды толыққанды ӨРҰ-ға айналдыру үшін нақты тетіктерді әзірлеу және жағдайлар жасау | Үкімет Аппаратына ұсыныстар  Семинарлар, кеңестер, талқылау | 2026 жылғы  III тоқсан | ҰЭМ, ОМО, ӨРҰ (келісу бойынша) |
| 4. | Кәсіби және кәсіпкерлік ӨРҰ-дың құқықтық мәртебесін ажырату | Үкімет Аппаратына ұсыныстар | 2026 жылғы  IV тоқсан | ҰЭМ, ОМО, ӨРҰ (келісу бойынша) |
| 5. | Қаржылық құралдарды қолдана отырып, өзін-өзі ұйымдастыру белсенділігін ынталандыру:  ӨРҰ мүшелерінің жарналар мен төлемдерді мүліктік қорға төлеу бойынша шығындарын салықтық шегерімдерге жатқызу | Үкімет Аппаратына ұсыныстар | 2026 жылғы  IV тоқсан | ҰЭМ, ОМО, ӨРҰ (келісу бойынша) |
| 6. | Өзін-өзі ұйымдастыру белсенділігін ынталандыру:  – мемлекеттік сатып алуда ӨРҰ-ға мүшелікті есепке алу;  –олардың мүдделерін қозғайтын НҚА жобаларын міндетті өзін-өзі реттеу қолданылатын ӨРҰ-мен міндетті түрде келісу;  – ӨРҰ мүшелеріне заңгерлік көмек көрсету үшін жағдайлар жасау | Үкімет Аппаратына ұсыныстар | 2026 жылғы  IV тоқсан | Қаржымині,ҰЭМ, ОМО, ӨРҰ (келісу бойынша) |
| 7. | ӨРҰ енгізу кезінде нарықты монополияландыруға жол бермеу бойынша шараларды әзірлеу | Үкімет Аппаратына ұсыныстар | 2026 жылғы  IV тоқсан | БҚДА  (келісу бойынша), ОМО |
| 8. | Өзін-өзі реттейтін ұйымдардың ағымдағы қызметіне монополияға қарсы мониторинг тетіктерін құру. | Үкімет Аппаратына ұсыныстар | 2026 жылғы  IV тоқсан | БҚДА  (келісу бойынша), ОМО |
| 9. | Өзін-өзі реттеу институтын бизнес пен мемлекеттік органдар арасында танымал ету бойынша ауқымды ағарту науқанын жүргізу | Семинарлар, конференциялар және өзге де ақпараттық іс-шаралар | жыл сайын | ОМО, ЖАО, «Атамекен» ҰКП  (келісу бойынша), мүдделі МО |
| 10. | Қазақстанда өзін-өзі реттейтін ұйымдарды дамыту (қалыптастыру) әдіснамасы бойынша мемлекеттік органдар мен азаматтық қоғам қызметкерлері үшін оқыту семинарларын өткізу | Семинарлар, конференциялар және оқытуға бағытталған өзге де іс-шаралар | жыл сайын | ҰЭМ, «Атамекен» ҰКП  (келісу бойынша), мүдделі МО |
| 11. | Кәсіби және кәсіпкерлік қоғамдастықтарға әдістемелік көмекті қамтамасыз ету үшін ӨРҰ қағидаларын әзірлеу жөніндегі ұсынымдарды қоса алғанда, өзін-өзі реттеу қызметі бойынша ұсынымдық материалдар топтамасын әзірлеу | Ұсынымдар | 2026 жылғы  II тоқсан | ҰЭМ, ОМО, ЖАО, «Атамекен» ҰКП (келісу бойынша) |

».

2. Осы қаулы қол қойылған күнінен бастап қолданысқа енгізіледі.

**Қазақстан Республикасының**

**Премьер-Министрі О. Бектенов**